ബംഗ്ലാദേശില് ബോട്ട് മുങ്ങി 21 മരണം ധാക്ക: ബംഗ്ലാദേശില് ബോട്ട് മുങ്ങി 21 പേര് മരിച്ചു. അന്പതിലേറെപ്പേരെ കാണാതായി. നൂറോളം പേരുണ്ടായിരുന്ന യാത്രാബോട്ട് മണല് കയറ്റിയ ചരക്കുകപ്പലുമായി കൂട്ടിയിടിക്കുകയായിരുന്നു. കിഴക്കന് ബംഗ്ലാദേശിലെ ബിജോയ്നഗര് പ്രദേശത്തെ കായലിലാണ് അപകടം. മരിച്ചവരില് ഒന്പത് സ്ത്രീകളും ആറു കുട്ടികളും ഉള്പ്പെടുന്നു. രണ്ടു ചരക്കുകപ്പലുകളാണ് യാത്രാബോട്ടിലിടിച്ചതെന്ന് രക്ഷപ്പെട്ടവരില് ചിലര് പറഞ്ഞു. ഇടിച്ചയുടനെ യാത്രാ ബോട്ട് മുങ്ങിത്തുടങ്ങി. ബംഗ്ലാദേശില് യാത്രയ്ക്കും ചരക്കു നീക്കത്തിനും ജനങ്ങള് കൂടുതലായി ജലഗതാഗതത്തെയാണ് ആശ്രയിക്കുന്നത്. എന്നാല് വേണ്ടത്ര സുരക്ഷചട്ടങ്ങള് പാലിക്കാത്തതുമൂലം അപകടങ്ങള് പതിവാണ്.